Ганзовски е роден в 1924 година в костурското село Стенско (на гръцки Стена), Егейска Македония, Гърция. Влиза в комунистическата младежка организация и от 1943 година се сражава в редовете на ЕЛАС, като участва и в Гражданската война в Гърция. Влиза в Първа егейска ударна бригада. След разгрома на комунистическите сили в 1949 година емигрира в Албания и оттам в СССР. От 1950 до 1953 година учи във военно-политическа академия, от 1956 до 1960 във висше партийно училище, а от 1962 до 1964 година завършва икономически факултет със специалност икономика на съветската търговия. В 1964 година става аспирант в Академията на науките на Узбекистан и в 1969 година става кандидат на икономическите науки по политикономия и започва работа в Академията на науките на Узбекистан, като преподава и политикономия в Ташкентския медицински институт.